钦定古今图书集成/明伦汇编/氏族典/第245卷 > 张子盖
## 钦定古今图书集成/明伦汇编/氏族典/第245卷 > 张子盖

按《宋史张俊传》：“俊侄子盖，字德高，父宏应募从军，战
死。子盖初从韩世忠讨苗傅，补承信郎，累功迁武功
郎。绍兴六年，刘猊大举入寇，诏遣张俊会刘光世军
剿之。子盖从俊击猊于藕塘，授阁门宣赞舍人。明年，
改江南东路马步军都总管。十一年，兀术入庐州，俊
遣兵渡江，子盖从王德会刘琦出清溪邀击，金人大”
败。十三年，帝幸俊第，授子盖安德军节度使。三十二
年春，金人攻海州急，以子盖为镇江府都统往援，即
日驰击之，贼大败，围遂解。孝宗即位，召对，令招集勇
敢，相时而动。寻以疾还镇江，卒，谥恭壮。